(Foto Facebook/Liviu Dragnea)

Președintele PSD Liviu Dragnea nu crede că benzina și motorina s-au scumpit din cauza supraaccizei și anunță „că nu e exclus” să se facă o nouă comisie de anchetă în Parlament.

„Prețul la carburanți l-au scumpit companiile care nu cred că l-au scumpit din cauza accizei, pentru că atunci când a dat-o jos guvernul Cioloș, că nu am avut șansa să intrăm la guvernare în decembrie, prețurile nu au scăzut. Se pare că nu asta influențează, se pare că influențează alte interese, și anume profitul cu orice preț. (Veți face o comisie de anchetă?) Să vedem, nu este exclus”.

„Sunt foarte multe lucruri care s-au întâmplat. Sunt niște oameni care huzuresc, niște oameni care iau decizii, să vedem de ce le iau așa, le iau interesat sau pentru că așa au visat. Și toți românii suferă. Poate încet, încet extragem toate aceste cauze care ne produc atâtea supărări și nu aduc nici bine în economie”, a adăugat Liviu Dragnea.

Nici premierul Mihai Tudose nu crede că reintroducerea supraccizei este motivul pentru scumpirea carburanților, explicația șefului Guvernului fiind că uraganele din SUA din ultima perioadă au influențat prețul petrolului la nivel mondial. „La carburanţi, cred că şi dumneavoastră aţi aflat că au fost nişte uragane şi au influenţat preţul bariliului pe plan mondial, ba chiar în România un pic mai puţin decât pe restul planetei”, a spus premierul, citat de Mediafax, vineri, după ședința CEx a PSD.



Despre scumpirile la energie electrică și gaze: „Este o vină, normal”

Despre scumpirile la energie electrică și gaze naturale președintele PSD a anunțat luni că vor fi analizate în comisia de anchetă a activității ANRE din Parlament.

„România este țara din Europa care are cel mai mare procent de acceptare a pierderilor nejustificate în preț, 17 la sută. Să vedem de ce, adică cei care distribuie energie electrică câte pierderi au și dacă au pierderile astea atât de mari, noi trebuie să le suportăm la factură? Cei de la ANRE văd că sunt foarte români, în ghilimele, aceeptă oare lucrurile astea foarte ușor și nu știu dacă sunt foarte bine justificate”, a afirmat Dragnea și a promis că în Parlament comisia de anchetă ANRE va face lumină în acest caz. „Este o vină, normal”, a adăugat el.

Întrebat despre creșterea ROBOR și scumpirea creditelor, liderul PSD a anunțat „o discuție” cu Banca Națională și „poate și cu reprezentanții celorlalte bănci”.

„Eu cred că o relație corectă cu sistemul bancar, corectă, și accentuez asta, e benefică și o relație corectă și cu Banca Națională, dar trebuie să fie în ambele sensuri, până la urmă”, crede liderul PSD.